**MEDNARODNA IZMENJAVA/DAC7**

**Poročanje operaterjev platform**

**(MRDP/DAC7)**

**Podrobnejši opis**

**1. izdaja, NOVEMBER 2023**

**Kazalo**

[1 SPLOŠNO 4](#_Toc152012281)

[2 PLATFORME V OKVIRU POROČANJA PO DAC7 5](#_Toc152012282)

[2.1 Definicija Platforme 5](#_Toc152012283)

[2.2 Operater Platforme 5](#_Toc152012284)

[2.3 Poročevalski Operater Platforme 5](#_Toc152012285)

[2.4 Platforme, ki delujejo v EU 6](#_Toc152012286)

[2.4.1 Poročevalski operater Platforme v Republiki Sloveniji 6](#_Toc152012287)

[2.5 Poročevalski operater Platforme izven EU 6](#_Toc152012288)

[2.5.1 Tuji operater Platforme 6](#_Toc152012289)

[2.5.2 Kvalificirani Poročevalski operater Platforme zunaj EU 6](#_Toc152012290)

[2.6 Izključeni operater platforme 7](#_Toc152012291)

[3 PRODAJALCI 8](#_Toc152012292)

[3.1 Definicija Prodajalca 8](#_Toc152012293)

[3.2 Aktivni Prodajalec 8](#_Toc152012294)

[3.3 Prodajalec o katerem se poroča 8](#_Toc152012295)

[3.4 Izključeni Prodajalec 8](#_Toc152012296)

[4 ZADEVNE DEJAVNOSTI 9](#_Toc152012297)

[4.1 Katere dejavnosti niso Zadevne dejavnosti 9](#_Toc152012298)

[5 POSTOPKI DOLŽNE SKRBNOSTI 10](#_Toc152012299)

[5.1 Prodajalci za katere ni potrebno izvajati postopkov dolžne skrbnosti 10](#_Toc152012300)

[5.2 Zbiranje informacij 10](#_Toc152012301)

[5.2.1 Informacije, ki jih je potrebno zbrati za Prodajalca posameznika 10](#_Toc152012302)

[5.2.2 Informacije, ki jih je potrebno zbrati za Prodajalca subjekt 10](#_Toc152012303)

[5.3 Preverjanje informacij o Prodajalcu 11](#_Toc152012304)

[5.4 Določitev države rezidentstva Prodajalca 12](#_Toc152012305)

[5.5 Zbiranje informacij o najetih nepremičninah 12](#_Toc152012306)

[5.6 Časovni okvir in veljavnost postopkov dolžne skrbnosti 12](#_Toc152012307)

[5.7 Obveščanje Prodajalca, o katerem se poroča 13](#_Toc152012308)

[5.8 Nepredložitev informacij 13](#_Toc152012309)

[6 ZAHTEVE GLEDE REGISTRACIJE 14](#_Toc152012310)

[6.1 V Republiki Sloveniji 14](#_Toc152012311)

[6.2 Izbira države članice za poročanje 14](#_Toc152012312)

[6.3 Izključeni operater platforme 14](#_Toc152012313)

[6.4 Tuj operater platforme 14](#_Toc152012314)

[7 INFORMACIJE, KI SE SPOROČAJO 16](#_Toc152012315)

[7.1 Informacije o Poročevalskemu operaterju platforme 16](#_Toc152012316)

[7.2 Informacije, ki se sporočajo glede Prodajalcev, o katerih se poroča 16](#_Toc152012317)

[7.3 Poročanje o nadomestilu 17](#_Toc152012318)

[8 ROKI ZA SPOROČANJE INFORMACIJ 18](#_Toc152012319)

[8.1 Rok za predložitev podatkov Finančni upravi RS 18](#_Toc152012320)

[9 HRAMBA INFORMACIJ 18](#_Toc152012321)

[10 IZMENJAVA INFORMACIJ 20](#_Toc152012322)

[11 NADZOR PRISTOJNEGA ORGANA IN SANKCIJE 21](#_Toc152012323)

[11.1 Nadzor pristojnega organa 21](#_Toc152012324)

[11.2 Davčni prekrški v zvezi s poročanjem operaterjev platform 21](#_Toc152012325)

[12 DODATNE INFORMACIJE 22](#_Toc152012326)

[12.1 Kje so na voljo dodatne informacije? 22](#_Toc152012327)

Izjava o omejitvi odgovornosti:

Pojasnila, objavljena na spletni strani so namenjena lažjemu razumevanju glede obveznosti poročanja in izmenjave informacij, ki jih sporočajo operaterji platform in niso pravno zavezujoča.

# SPLOŠNO

[Direktiva Sveta (EU) 2021/514](https://eur-lex.europa.eu/legal-content/SL/TXT/PDF/?uri=CELEX:32021L0514&from=EN) o spremembi Direktive 2011/16/EU o upravnem sodelovanju na področju obdavčevanja z dne 22. marca 2021 je sedma sprememba Direktive 2011/16/EU, ki uvaja nov okvir poročanja za operaterje platform (v nadaljnjem besedilu: DAC7).

Digitalizacija gospodarstva v zadnjih letih hitro narašča. Posledično prihaja do vse večjega števila zapletenih situacij, ki ob upoštevanju čezmejne razsežnosti storitev, ki jih ponujajo operaterji platform, predstavlja izziv za uveljavljanje davčnih pravil in zagotavljanje izpolnjevanja davčnih obveznosti.

DAC7 tako uvaja obveznost poročanja za operaterje platform, z namenom povečanja preglednosti prihodkov, ki jih prodajalci z izvajanjem poslovne dejavnosti dosegajo preko digitalnih platform. Obveznost poročanja zajema tako »domače« kot tudi »čezmejno« izvajanje dejavnosti preko digitalnih platform in velja za vse prodajalce, ne glede na njihovo pravno naravo. Obveznost poročanja se nanaša tudi na upravljavce platform iz tretjih držav, ki kljub temu, da niso rezidenti za davčne namene, niso ustanovljeni ali upravljani in nimajo stalne poslovne enote v državi članici, izvajajo nekatere zadevne dejavnosti v EU.

Določbe DAC7 so bile v slovenski pravni red prenesene decembra 2022 z novelo [ZDavP-2N](https://www.uradni-list.si/glasilo-uradni-list-rs/vsebina/2022-01-4188?sop=2022-01-4188) in so zajete v III.Č. poglavju četrtega dela Zakona o davčnem postopku (v nadaljevanju [ZDavP-2](http://www.pisrs.si/Pis.web/pregledPredpisa?id=ZAKO4703)), ki natančneje opredeljuje pravila za poročanje operaterjev platform. Bistvene informacije, pravne podlage in novosti glede DAC7 poročanja so na voljo na spletni strani FURS, na povezavi: [Izmenjava informacij, ki jih sporočajo operaterji platform (MRDP/DAC7](https://www.fu.gov.si/nadzor/podrocja/mednarodna_izmenjava/izmenjava_podatkov_ki_jih_sporocajo_operaterji_platform_dpi_model_rules/dac7/)).

Za dodatna vprašanja je na voljo e-poštni naslov: dac7.fu@gov.si.

Glede na to, da se v določbah ZDavP-2, ki ureja poročanje operaterjev platform, uporablja tudi sklicevanje na posamezne opredelitve in izraze v DAC7, je v nadaljevanju pripravljeno besedilo, ki podrobneje pojasnjuje področje poročanja operaterjev platform.

# PLATFORME V OKVIRU POROČANJA PO DAC7

## Definicija Platforme

DAC7Platformoopredeljuje kot katero koli programsko opremo, vključno s spletnim mestom ali njegovim delom in aplikacijami, tudi mobilnimi, ki je dostopna uporabnikom in Prodajalcem omogoča, da so povezani z drugimi uporabniki, da zanje posredno ali neposredno izvajajo Zadevno dejavnost. Vključuje tudi kakršno koli ureditev za zbiranje in plačilo Nadomestila v zvezi z Zadevno dejavnostjo.

Lahko je to npr. spletna stran, mobilna aplikacija, ipd.

Posredno zagotavljanje zadevnih dejavnosti nastopi v primeru, ko platforma najprej pridobi (kupi) zadevno storitev/blago ter jo nato zagotovi, v lastnem imenu, uporabniku platforme.

Na primer, platforma, ki ponuja storitve dostave hrane in te storitve najprej kupi od tretjih prodajalcev, nato pa hrano dostavi svojim uporabnikom v svojem imenu, bi se štela za platformo, ki izvaja zadevno dejavnost posredno za uporabnike.

Izraz Platforme vključuje tako EU, kot tudi ne EU platforme.

Izraz Platforma ne vključuje programske opreme, ki brez nadaljnjega posredovanja pri izvajanju Zadevne dejavnosti izključno dovoljuje kar koli od naslednjega:

* obdelavo plačil v zvezi z Zadevno dejavnostjo;
* navedbo ali oglaševanje Zadevne dejavnosti s strani uporabnikov;
* preusmeritev ali prenos uporabnikov na Platformo.

## Operater Platforme

**Operater platforme** je Subjekt, ki sklene pogodbe s Prodajalci, da jim da na voljo celo Platformo ali njen del.

**Subjekt** pomeni pravno osebo ali pravni dogovor, kot je družba, partnerstvo, skrbniški sklad ali fundacija. Subjekt je povezan Subjekt drugega Subjekta, če en Subjekt nadzoruje drugega ali pa sta oba pod skupnim nadzorom. V ta namen nadzor vključuje neposredno ali posredno lastništvo več kot 50 % glasov in vrednosti Subjekta. Pri posredni udeležbi se izpolnjevanje zahteve glede več kot 50-odstotnega deleža lastninske pravice pri kapitalu drugega Subjekta določi tako, da se pomnožijo deleži po zaporednih stopnjah. Za osebo z več kot 50 % glasovalnih pravic se šteje, da jih ima 100 %.

Pojem Subjekt, v skladu s petim odstavkom 255.z člena ZDavP-2, vključuje tudi samostojnega podjetnika posameznika in posameznika, ki opravlja dejavnost.

## Poročevalski Operater Platforme

Poročevalski operater platforme je operater platforme, ki ni izključeni Operater platforme in za katerega velja kateri koli od naslednjih primerov:

1. je rezident za davčne namene v državi članici EU (v nadaljevanju država članica) ali, če tak Operater platforme nima rezidentstva za davčne namene v državi članici, izpolnjuje katerega koli od naslednjih pogojev:
	1. je ustanovljen po zakonih države članice;
	2. je njegov sedež uprave (tudi dejanske uprave) v državi članici;
	3. Ima stalno poslovno enoto v državi članici in ni Kvalificiran operater platforme zunaj Unije.
2. b) ne izpolnjuje nobenega od pogojev, določenih v (a) zgoraj, vendar:
	1. prodajalcem, o katerih se poroča, omogoča izvajanje zadevne dejavnosti ali
	2. omogoča izvajanje zadevne dejavnosti, ki vključuje najem nepremičnine v državi članici in
	3. ni kvalificirani operater platforme zunaj Unije

## Platforme, ki delujejo v EU

## Poročevalski operater Platforme v Republiki Sloveniji

V Sloveniji poroča poročevalski operater platforme, ki je rezident za davčne namene v RS.

Poročevalski operater platforme, ki izpolnjuje kateri koli pogoj iz točke a) razdelka 2.3 v več kot eni državi članici, za izpolnitev zahtev glede poročanja izbere eno od teh držav članic; npr. Slovenijo. Poročevalski operater platforme o svoji izbiri obvesti vse pristojne organe teh držav članic. Navedeno izbiro države članice za izpolnitev zahtev glede poročanja sporoči FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx) in navede, za katero poročevalsko obdobje velja izbira države članice za poročanje.

## Poročevalski operater Platforme izven EU

## Tuji operater Platforme

Poročevalski operater platforme, ki izpolnjuje pogoje iz točke b) razdelka 2.3 (tuji operater platforme) se mora registrirati v EU ter pri tem lahko sam izbere državo članico enkratne registracije; npr. Slovenijo. V tem primeru se v Sloveniji registrira kot tuji operater platforme ter v Sloveniji izpolni tudi zahteve glede poročanja.

Postopek registracije Tujega operaterja platforme je opisan v razdelku 6.

## Kvalificirani Poročevalski operater Platforme zunaj EU

Kvalificirani operater platforme zunaj Unije pomeni Operaterja platforme, za katerega so vse Zadevne dejavnosti, ki jih omogoča, tudi Kvalificirane zadevne dejavnosti, in ki je rezident za davčne namene v Kvalificirani jurisdikciji zunaj Unije ali, če tak Operater platforme nima rezidentstva za davčne namene v Kvalificirani jurisdikciji zunaj Unije, izpolnjuje katerega koli od naslednjih pogojev:

* je ustanovljen po zakonih Kvalificirane jurisdikcije zunaj Unije ali
* je njegov sedež uprave (tudi dejanske uprave) v Kvalificirani jurisdikciji zunaj Unije.

Kvalificirana jurisdikcija zunaj Unije pomeni jurisdikcijo zunaj Unije, ki ima s pristojnimi organi vseh držav članic, ki so na seznamu, ki ga objavi jurisdikcija zunaj Unije, opredeljene kot jurisdikcije, o katerih se poroča, sklenjen Veljaven kvalificiran sporazum med pristojnimi organi.

Veljaven kvalificiran sporazum med pristojnimi organi pomeni sporazum med pristojnimi organi države članice in jurisdikcijo zunaj Unije, s katerim se zahteva avtomatična izmenjava podatkov, enakovrstnih tistim iz odstavka B oddelka III priloge V DAC7, kot je potrjeno z izvedbenim aktom (Izvedbena Uredba Komisije (EU)) v skladu s členom 8ac(7) DAC7. Izvedbene uredbe so objavljene tudi na spletni strani [Finančne uprave RS](https://www.fu.gov.si/nadzor/podrocja/mednarodna_izmenjava/izmenjava_podatkov_ki_jih_sporocajo_operaterji_platform_dpi_model_rules/dac7/#c9122) (v nadaljevanju FURS).

## Izključeni operater platforme

Izključeni operater platforme pomeni Operaterja platforme, ki vnaprej in vsako leto pristojnemu organu države članice, ki bi mu moral Upravljavec platforme v skladu s pravili iz pododstavkov A(1) do A(3) oddelka III Priloge V Direktive sicer poročati, zadovoljivo dokaže, da je celoten poslovni model Platforme tak, da nima Prodajalcev, o katerih se poroča.

Postopek registracije Izključenega operaterja platforme je opisan v razdelku 6.

# PRODAJALCI

## Definicija Prodajalca

Prodajalec je opredeljen, kot uporabnik Platforme (bodisi posameznik, bodisi Subjekt), ki je kadar koli v Poročevalnem obdobju registriran na Platformi in izvaja Zadevno dejavnost.

Poročevalno obdobje pomeni koledarsko leto, za katerega se, v skladu z 255.ac členom ZDavP-2, poroča.

## Aktivni Prodajalec

Aktivni prodajalec pomeni katerega koli Prodajalca, ki v Poročevalnem obdobju bodisi zagotavlja Zadevno dejavnost bodisi se mu v Poročevalnem obdobju v zvezi z Zadevno dejavnostjo plača ali pripiše Nadomestilo.

Nadomestilo pomeni nadomestilo v kakršni koli obliki, brez kakršnih koli pristojbin, provizij ali davkov, ki ga Poročevalski operater platforme zadrži ali zaračuna in ki je plačano ali pripisano Prodajalcu v zvezi z Zadevno dejavnostjo ter katerega znesek je Operaterju platforme znan oziroma se razumno pričakuje, da mu je znan.

Znesek nadomestila je npr. znan oziroma se razumno pričakuje, da je znan v primerih, ko Poročevalski operater platforme prevzame (določene) pogodbene obveznosti v zvezi z zagotavljanjem zadevnih dejavnosti, za katere se plača nadomestilo. Kot primer lahko navedemo situacijo, ko poročevalski operater platforme prevzame obveznost zagotavljanja povračila plačila oziroma drugih oblik zaščite kupca v zvezi z zadevno dejavnostjo. Tudi v primerih, ko pripada poročevalskemu operaterju platforme provizija od plačila Nadomestila v zvezi z zadevno dejavnostjo (npr. v odstotku,..), lahko govorimo o temu, da je znesek nadomestila znan.

Od Poročevalskega operaterja platforme se ne pričakuje, da bo izvajal posebne postopke za pridobivanje informacij o Nadomestilu v primerih, ko mu znesek Nadomestila ni znan oziroma ni razumno pričakovati, da mu je znan.

## Prodajalec o katerem se poroča

Prodajalec, o katerem se poroča, pomeni katerega koli aktivnega prodajalca, razen izključenega prodajalca, ki je rezident Republike Slovenije ali jurisdikcije, v katero se poroča ali je dal v najem nepremičnino, ki se nahaja v Republiki Sloveniji ali v jurisdikciji, v katero se poroča.

## Izključeni Prodajalec

Izključeni prodajalec pomeni katerega koli prodajalca:

1. ki je Državni subjekt; to pomeni vlado države članice ali druge jurisdikcije, katero koli politično enoto države članice ali druge jurisdikcije (kar vključuje zvezno državo, pokrajino, okrožje ali občino) ali katero koli agencijo ali javni organ v popolni lasti države članice ali druge jurisdikcije oziroma enega ali več navedenih subjektov (pri čemer vsak velja za Državni subjekt).
2. ki je Subjekt, s katerega delnicami se redno trguje na organiziranem trgu vrednostnih papirjev ali pa je povezan Subjekt Subjekta, s katerega delnicami se redno trguje na organiziranem trgu vrednostnih papirjev;
3. ki je Subjekt, za katerega je Operater platforme omogočil več kot 2.000 Zadevnih dejavnosti z najemanjem nepremičnine v zvezi z Oglaševano nepremičnino[[1]](#footnote-2) med Poročevalnim obdobjem; ali
4. za katerega je Operater platforme omogočil manj kot 30 Zadevnih dejavnosti s prodajo Blaga in za katerega skupni znesek Nadomestila, plačanega ali pripisanega med Poročevalnim obdobjem, ni presegel 2.000 EUR.

Oglaševana nepremičnina pomeni vse nepremičninske enote na isti ulici in številki, ki so v lasti istega lastnika in jih na Platformi ponuja v najem isti Prodajalec.

# ZADEVNE DEJAVNOSTI

Zadevna dejavnost pomeni dejavnost, ki se izvede za Nadomestilo in je kar koli od naslednjega:

1. najem nepremičnin, vključno s stanovanjskimi in poslovnimi nepremičninami, pa tudi vseh drugih nepremičnin in parkirišč;
2. osebna storitev; pomeni storitev, ki vključuje delo na podlagi časa ali nalog, ki ga opravi en ali več posameznikov, ki delujejo neodvisno ali v imenu Subjekta, in se izvede na zahtevo uporabnika bodisi prek spleta bodisi v fizični obliki izven spleta po tem, ko je bila omogočena prek platforme.
3. prodaja blaga;
4. najem katere koli vrste prevoza.

## Katere dejavnosti niso Zadevne dejavnosti

Izraz Zadevna dejavnost ne vključuje dejavnosti Prodajalca, ki deluje kot zaposleni pri Operaterju platforme ali povezanem Subjektu Operaterja platforme.

Subjekt je povezan Subjekt drugega Subjekta, če en Subjekt nadzoruje drugega ali pa sta oba pod skupnim nadzorom. V ta namen nadzor vključuje neposredno ali posredno lastništvo več kot 50 % glasov in vrednosti Subjekta. Pri posredni udeležbi se izpolnjevanje zahteve glede več kot 50-odstotnega deleža lastninske pravice pri kapitalu drugega Subjekta določi tako, da se pomnožijo deleži po zaporednih stopnjah. Za osebo z več kot 50 % glasovalnih pravic se šteje, da jih ima 100 %.

# POSTOPKI DOLŽNE SKRBNOSTI

Ko operater platforme presodi/ugotovi, da je Poročevalski operater platforme, mora pričeti izvajati postopke dolžne skrbnosti glede zbiranja podatkov o prodajalcih in preverjanja prodajalcev, tako da pravilno in pravočasno izpolni zahteve glede poročanja opredeljene v razdelku 8.

## Prodajalci za katere ni potrebno izvajati postopkov dolžne skrbnosti

Za namene ugotavljanja, ali se Prodajalec, ki je Subjekt, šteje za Izključenega prodajalca v smislu točk (a) in (b) razdelka 3.4, se lahko Poročevalski operater platforme opira na javno dostopne informacije ali potrditev Prodajalca, ki je Subjekt.

Za namene ugotavljanja, ali se Prodajalec šteje za Izključenega prodajalca v smislu točk (c) in (d) razdelka 3.4, se lahko Poročevalski operater platforme opira na evidence, ki so mu na voljo.

## Zbiranje informacij

## Informacije, ki jih je potrebno zbrati za Prodajalca posameznika

Poročevalski operater platforme za vsakega Prodajalca, ki je posameznik, vendar ni Izključeni prodajalec, zbere vse naslednje informacije:

1. ime in priimek;
2. Primarni naslov;\*
3. vsako IŠD (davčno številko ali enakovredno oznako), izdano temu Prodajalcu, vključno z vsako državo članico izdajateljico, če IŠD ne obstaja, pa kraj rojstva tega Prodajalca;\*
4. Identifikacijsko številko za DDV tega Prodajalca, če je na voljo;\*
5. datum rojstva.\*

\*Ne glede na navedeno, ni treba zbrati informacij iz točk (b) do (e), kadar se za ugotavljanje identitete in davčnega rezidentstva Prodajalca opira na neposredno potrditev identitete in rezidentstva Prodajalca s strani identifikacijske storitve, ki jo je dala na voljo država članica ali Unija.

Poročevalskemu operaterju platforme ni treba zbrati IŠD, odvisno od primera, v katerem koli od naslednjih primerov:

1. država članica, katere rezident je Prodajalec, Prodajalcu ne izda IŠD ali matične številke podjetja;
2. država članica, katere rezident je Prodajalec, ne zahteva zbiranja IŠD, izdane Prodajalcu.

V času izdaje tega dokumenta (november 2023) vse države članice EU izdajajo in zahtevajo zbiranje IŠD.

## Informacije, ki jih je potrebno zbrati za Prodajalca subjekt

Poročevalski operater platforme za vsakega Prodajalca, ki je Subjekt, vendar ni Izključeni prodajalec, zbere vse naslednje informacije:

1. pravno ime;
2. Primarni naslov;\*
3. vsako IŠD, izdano temu Prodajalcu, vključno z vsako državo članico izdajateljico;\*
4. Identifikacijsko številko za DDV tega Prodajalca, če je na voljo;\*
5. matično številko podjetja;\*
6. obstoj kakršne koli stalne poslovne enote, prek katere se izvajajo Zadevne dejavnosti v Uniji, če je na voljo, z navedbo vsake države članice, v kateri je taka stalna poslovna enota.\*

\*Ne glede na zgoraj navedeno Poročevalskemu operaterju platforme ni treba zbrati informacij, kadar se za ugotavljanje identitete in davčnega rezidentstva Prodajalca opira na neposredno potrditev identitete in rezidentstva Prodajalca s strani identifikacijske storitve, ki jo je dala na voljo država članica ali Unija.

Ne glede na zgoraj navedeno Poročevalskemu operaterju platforme ni treba zbrati oziroma matične številke podjetja, odvisno od primera, v katerem koli od naslednjih primerov:

1. država članica, katere rezident je Prodajalec, Prodajalcu ne izda IŠD ali matične številke podjetja;
2. država članica, katere rezident je Prodajalec, ne zahteva zbiranja IŠD, izdane Prodajalcu.

V času izdaje tega dokumenta (november 2023) vse države članice EU izdajajo in zahtevajo zbiranje IŠD.

## Preverjanje informacij o Prodajalcu

Poročevalski operater platforme preveri, da so zbrane informacije iz razdelka 5. zanesljive. V postopku preverjanja zanesljivosti informacij uporabi vse informacije in dokumente, ki so mu na voljo v njegovih evidencah ter elektronski vmesnik[[2]](#footnote-3), ki ga država članica ali Unija da na voljo brezplačno za preverjanje veljavnosti IŠD in/ali Identifikacijske številke za DDV.

Poročevalskemu operaterju platforme je lahko v pomoč tudi spletni kontrolni modul Evropske komisije za preverjanje strukture in sintakse davčnih številk, ki je na voljo na povezavi [TIN on the Web](https://ec.europa.eu/taxation_customs/tin/#/check-tin).

Ne glede na prejšnji odstavek, lahko poročevalski operater platforme v primerih, ko preverja zanesljivost informacij za Prodajalce, ki so bili že registrirani na Platformi 1. januarja 2023 ali na datum, ko Subjekt postane Poročevalski operater platforme, za dokončanje postopkov dolžne skrbnosti uporabi informacije in dokumente, ki so mu na voljo v njegovih evidencah, po katerih je omogočeno elektronsko iskanje.

Poročevalski operater platforme v primerih, kadar utemeljeno domneva, da je katera koli od informacij o Prodajalcu in najetih nepremičninah, morda netočna na podlagi informacij, ki jih je predložil pristojni organ države članice v zaprosilu, ki se nanaša na določenega Prodajalca, od Prodajalca zahteva, da popravi informacije, za katere je bilo ugotovljeno, da so netočne, in predloži zanesljiva in od neodvisnih virov pridobljena dokazila, podatke ali informacije, na primer:

1. veljaven identifikacijski dokument, ki ga izda vlada;
2. novejše potrdilo o davčnem rezidentstvu.

## Določitev države rezidentstva Prodajalca

Poročevalski operater platforme šteje, da je Prodajalec rezident v državi članici, v kateri ima Primarni naslov. Če država članica rezidentstva Prodajalca ni država članica, v kateri ima Prodajalec Primarni naslov, Poročevalski operater platforme šteje, da je Prodajalec rezident tudi v državi članici izdajateljici IŠD. Če je Prodajalec predložil informacije v zvezi z obstojem stalne poslovne enote v skladu s točko (f) razdelka 5.2.2 (zgoraj), Poročevalski operater platforme šteje, da je Prodajalec rezident tudi v zadevni državi članici, ki jo je navedel Prodajalec.

Ne glede na navedeno Poročevalski operater platforme šteje, da je Prodajalec rezident v vsaki državi članici, ki je bila potrjena s storitvijo elektronske identifikacije, ki jo je dala na voljo država članica ali Unija.

## Zbiranje informacij o najetih nepremičninah

Kadar Prodajalec izvaja Zadevno dejavnost, ki vključuje najem nepremičnin, Poročevalski operater platforme zbere tudi naslednje informacije:

1. naslov vsake Oglaševane nepremičnine[[3]](#footnote-4) in
2. ustrezno registrsko številko v zemljiški knjigi, če je bila izdana, oziroma njen ekvivalent po nacionalnem pravu države članice, v kateri se nahaja.

Če je Poročevalski operater platforme omogočil več kot 2.000 Zadevnih dejavnosti z najemanjem Oglaševane nepremičnine za istega Prodajalca, ki je Subjekt, Poročevalski operater platforme zbere dokazila, podatke ali informacije, da je Oglaševana nepremičnina v lasti istega lastnika.

## Časovni okvir in veljavnost postopkov dolžne skrbnosti

Poročevalski operater platforme zaključi zgoraj navedene postopke dolžne skrbnosti do 31. decembra poročevalnega obdobja. Poročevalno obdobje pomeni koledarsko leto, za katero je poročanje zaključeno v skladu z 255.ac členom ZDavP-2.

Za Prodajalce, ki so že bili registrirani na Platformi 1. januarja 2023 ali na datum, ko Subjekt postane Poročevalski operater platforme, zaključi poročevalski operater platforme postopke dolžne skrbnosti do 31. decembra drugega Poročevalnega obdobja.

Poročevalski operater platforme se lahko opira na postopke dolžne skrbnosti, izvedene v zvezi s prejšnjimi poročevalnimi obdobji, če:

* so bile zahtevane informacije o prodajalcu bodisi zbrane in preverjene bodisi potrjene v zadnjih 36 mesecih in
* ni razloga, da bi poročevalski operater platforme domneval, da so informacije o Prodajalcih, za katere se ne zahteva pregled, informacije o prodajalcu in informacije o najetih nepremičninah, nezanesljive ali neresnične oziroma so postale nezanesljive ali neresnične.

Poročevalski operater platforme se lahko odloči, da postopke dolžne skrbnosti v skladu s prvim odstavkom tega člena zaključi samo v zvezi z aktivnimi prodajalci.

Poročevalski operater platforme se lahko pri izpolnitvi obveznosti dolžne skrbnosti iz prvega odstavka tega člena opira na tretjega ponudnika storitev, vendar je za take obveznosti še naprej odgovoren sam.

Kadar operater platforme izpolni obveznosti dolžne skrbnosti za poročevalskega operaterja platforme v zvezi z isto platformo na podlagi prejšnjega odstavka, ta operater platforme izvede postopke dolžne skrbnosti v skladu s tem razdelkom. Za obveznosti dolžne skrbnosti je še naprej odgovoren poročevalski operater platforme.

## Obveščanje Prodajalca, o katerem se poroča

Poročevalski operater platforme tudi prodajalcu, o katerem se poroča in na katerega se informacije nanašajo, zagotovi informacije iz pododstavkov B(2) in B(3) oddelka III Priloge V Direktive 2011/16/EU najpozneje 31. januarja leta, ki sledi koledarskemu letu, v katerem je prodajalec identificiran kot prodajalec, o katerem se poroča.

## Nepredložitev informacij

Če prodajalec ne predloži zahtevanih informacij, poročevalski operater platforme po dveh opominih, ki sledita prvotnemu zaprosilu poročevalskega operaterja platforme, vendar ne pred iztekom 60 dni od prvotnega zaprosila, zapre račun prodajalca in mu prepreči, da bi se ponovno registriral na platformi, ali zadrži plačilo nadomestila prodajalcu, dokler prodajalec ne zagotovi zahtevanih informacij.

# ZAHTEVE GLEDE REGISTRACIJE

## V Republiki Sloveniji

Za Poročevalske operaterje platform, ki imajo sedež v RS, ni zahtevana registracija.

## Izbira države članice za poročanje

Poročevalski operaterji platform, ki izpolnjujejo kateri koli pogoj iz točke a) razdelka 2.3 v več kot eni državi članici, za izpolnitev zahtev glede poročanja izbere eno od teh držav članic. V kolikor za poročanje izbere Slovenijo, registracija ni potrebna. Poročevalski operater platforme o svoji izbiri obvesti vse pristojne organe teh držav članic.

Izbiro države članice za izpolnitev zahtev glede poročanja sporoči FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx) in navede, za katero poročevalsko obdobje velja izbira države članice za poročanje.

## Izključeni operater platforme

Če operater platforme šteje, da je izključeni operater platforme, mora pristojnemu organu vnaprej in vsako leto zadovoljivo dokazati, da je poslovni model platforme tak, da nima prodajalcev, o katerih se poroča. Vlogo z dokazili vloži pri FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx), najpozneje do 31. januarja leta, ki sledi poročevalnemu obdobju.

Primer: za poročevalno obdobje 2023 lahko operater platforme poda vlogo za registracijo (pridobitev statusa izključenega operaterja platforme) od 3. januarja 2023 dalje, pozitivno odločbo FURS pa mora prejeti do 31. januarja 2024. Če operater platforme do 31. januarja 2024 ni pridobil statusa izključenega operaterja platforme, mora izpolniti zahteve glede sporočanja informacij in izvajanja postopkov dolžne skrbnosti, kot so predvideni v III.Č poglavju četrtega dela ZDavP-2. Glede na zgoraj navedeno je smiselno, da operater platforme poda vlogo za pridobitev statusa izključenega operaterja platforme za poročevalno obdobje 2023, do 30. novembra 2023.

FURS o izpolnjevanju pogojev izda odločbo ter obvesti pristojne organe vseh drugih držav članic (podatke o izključenem operaterju platforme vnese v DAC7 Centralni register EU). Izključeni operater platforme mora o vseh naknadnih spremembah registracijskih podatkov obvestiti FURS preko [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx).

## Tuj operater platforme

Poročevalski operater platforme iz točke b) razdelka 2.3 (tuji operater platforme) lahko za državo enkratne registracije izbere Slovenijo. V tem primeru se v Sloveniji registrira kot tuji operater platforme ter v Sloveniji izpolni tudi zahteve glede poročanja. Registrirati se mora, ko začne izvajati dejavnost kot operater platforme.

Vlogo za registracijo vloži pri FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx). FURS mu ob izpolnjevanju pogojev izda odločbo o registraciji, dodeli individualno identifikacijsko številko ter o registraciji obvesti pristojne organe drugih držav članic z vpisom v DAC7 Centralni register EU.

Tuji operater platforme FURS v vlogi sporoči naslednje informacije:

1. ime;
2. poštni naslov;
3. elektronske naslove, vključno s spletnimi mesti;
4. vsako IŠD, izdano Poročevalskemu operaterju platforme;
5. izjavo z informacijami o tem, da je ta poročevalski operater platforme identificiran za namene DDV v Uniji, na podlagi oddelkov 2 in 3 poglavja 6 naslova XII Direktive Sveta 2006/112/ES (\*1);
6. države članice, v katerih so Prodajalci, o katerih se poroča, rezidenti v smislu odstavka D oddelka II.

Tuji operater platforme je dolžan FURS uradno obvestiti tudi o vseh spremembah sporočenih informacij.

Če tuji poročevalski operater platforme po dveh opominih pristojnega organa, kadar je Republika Slovenija država enkratne registracije, ne izpolni obveznosti poročanja mu FURS prekliče registracijo. Registracija se prekliče najpozneje po izteku 90 dni od prvega opomina, vendar ne pred iztekom 30 dni po drugem opominu pristojnega organa. Poročevalski operater platforme, katerega registracija je bila preklicana, se lahko vnovič registrira le pod pogojem, da pristojnemu organu predloži ustrezna jamstva za svojo zavezo, da bo izpolnil zahteve glede poročanja v EU, vključno z vsemi še neizpolnjenimi zahtevami glede poročanja.

V primeru preklicane registracije tujega poročevalskega operaterja platforme ta ob vložitvi vloge za ponovno registracijo priloži ustrezno jamstvo v obliki pisne izjave, da bo izpolnil zahteve glede poročanja v EU, vključno z vsemi še neizpolnjenimi zahtevami glede poročanja. Vlogo za ponovno registracijo se vloži pri FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx) (v vlogi Registracija tujega operaterja platforme je potrebno označiti polje »Želim se ponovno registrirati«) ter izpolni dodatna polja glede države in leta preklica registracije.

# INFORMACIJE, KI SE SPOROČAJO

Vsak poročevalski operater platforme mora FURS sporočiti informacije iz tega razdelka v rokih določenih v razdelku 8.

## Informacije o Poročevalskemu operaterju platforme

Za poročevalskega operaterja platforme je potrebno na FURS sporočiti naslednje informacije: ime, naslov registriranega sedeža, davčno številko oziroma številko za davčne namene davčnega zavezanca (v nadaljnjem besedilu: številka za davčne namene) poročevalskega operaterja platforme, individualno identifikacijsko številko tujega operaterja platforme, registriranega v Sloveniji, ter poslovno ime platform, za katere poroča poročevalski operater platforme.

## Informacije, ki se sporočajo glede Prodajalcev, o katerih se poroča

Za vsakega prodajalca, o katerem se poroča, ki je izvajal zadevno dejavnost, razen najema nepremičnine, sporoči poročevalski operater platforme FURS naslednje informacije:

1. Informacije iz razdelka 5.2 teh usmeritev;
2. identifikator finančnega računa, če je na voljo poročevalskemu operaterju platforme in pristojni organ jurisdikcije, v kateri je prodajalec, o katerem se poroča, rezident, ni sporočil, da identifikatorja finančnega računa ne namerava uporabiti v ta namen[[4]](#footnote-5);
3. če se razlikuje od imena prodajalca, o katerem se poroča, poleg identifikatorja finančnega računa še ime imetnika finančnega računa, na katerega se nadomestilo plača ali pripiše, v obsegu, ki je na voljo poročevalskemu operaterju platforme, ter vse druge informacije za identifikacijo, ki so poročevalskemu operaterju platforme na voljo v zvezi z zadevnim imetnikom računa;
4. jurisdikcijo, v kateri je prodajalec, o katerem se poroča, rezident, kot je določeno na podlagi odstavka D oddelka II Priloge V Direktive 2011/16/EU;
5. skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, za katere je bilo plačano ali pripisano;
6. vse pristojbine, provizije ali davke, ki jih poročevalski operater platforme zadrži ali zaračuna v vsakem četrtletju poročevalnega obdobja.

Za vsakega prodajalca, o katerem se poroča, ki je izvajal zadevno dejavnost najema nepremičnin, sporoči poročevalski operater platforme FURS naslednje dodatne informacije:

1. naslov vsake oglaševane nepremičnine, ki je določen na podlagi postopkov iz odstavka E oddelka II Priloge V Direktive 2022/16/EU, in identifikacijsko številko nepremičnine v katastru, če je na voljo;
2. skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, posredovano v zvezi z vsako oglaševano nepremičnino;
3. če je na voljo, število dni, ko je bila vsaka oglaševana nepremičnina v poročevalnem obdobju dana v najem, in vrsto vsake oglaševane nepremičnine.

## Poročanje o nadomestilu

Informacije o nadomestilu, plačanem ali pripisanem v fiat valuti, se sporočijo v valuti, v kateri je bilo nadomestilo plačano ali pripisano. Če je bilo nadomestilo plačano ali pripisano v obliki, ki ni fiat valuta, se o njem poroča v lokalni valuti, preračunani ali vrednoteni na način, ki ga določi poročevalski operater platforme. Informacije o nadomestilu in drugih zneskih se sporočijo za četrtletje poročevalnega obdobja, v katerem je bilo nadomestilo plačano ali pripisano.

# ROKI ZA SPOROČANJE INFORMACIJ

## Rok za predložitev podatkov Finančni upravi RS

Poročevalski operater platforme (zavezan poročanju v Sloveniji) sporoči informacije iz razdelka 7 FURS **najpozneje 31. januarja leta,** ki sledi koledarskemu letu, v katerem je prodajalec identificiran kot prodajalec, o katerem se poroča.

Informacije se sporočajo v elektronski obliki v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx) ter v skladu z Navodilom o obliki, vsebini in načinu dostave podatkov, ki jih sporočajo poročevalski operaterji platform Finančni upravi Republike Slovenije, ki je Priloga 23 [Pravilnika o izvajanju Zakona o davčnem postopku](http://www.pisrs.si/Pis.web/pregledPredpisa?id=PRAV7927).

Med poročevalske operaterje platform, zavezane sporočanju informacij v Sloveniji štejemo:

* Poročevalskega operaterja platforme – rezidenta Slovenije;
* Poročevalskega operaterja platforme iz točke a) razdelka 2.3, ki je za sporočanje informacij izbral Slovenijo in
* Poročevalskega operaterja platforme iz točke b) razdelka 2.3 (tuji operater platforme), ki je za državo članico enkratne registracije izbral Slovenijo (in se v Sloveniji uspešno registriral).

Šteje se, da je poročevalski operater platforme uspešno sporočil informacije, ko FURS potrdi prejete podatke (validira) in poročevalski operater platforme prejme potrdilo o uspešni oddaji poročila.

Poročevalno obdobje pomeni koledarsko leto, za katero je poročanje zaključeno v skladu z 255.ac členom ZDavP-2.

Če poročevalski operater platforme v koledarskemu letu, za katero se poroča, ni identificiral prodajalcev, o katerih se poroča, to sporoči FURS v elektronski obliki prek [portala e-Davki](https://edavki.durs.si/EdavkiPortal/OpenPortal/CommonPages/Opdynp/PageA.aspx).

Če je poročevalskih operaterjev platform več, je vsak izmed njih oproščen poročanja o informacijah, če lahko dokaže, da je o istih informacijah poročal drug poročevalski operater platforme.

Tujemu operaterju platforme ni treba predložiti informacij iz 255.aa člena tega zakona v zvezi s kvalificiranimi zadevnimi dejavnostmi, ki jih zajema veljaven kvalificiran sporazum med pristojnimi organi, v katerem je že predvidena avtomatična izmenjava enakovrstnih informacij o prodajalcih, o katerih se poroča in ki so rezidenti Republike Slovenije.

**Poročevalski operaterji platform prve informacije sporočijo do 31. januarja 2024 (za poročevalno obdobje 2023).**

# HRAMBA INFORMACIJ

Poročevalski operaterji platform za namene nadzora davčnega organa nad izvedenimi postopki dolžne skrbnosti vodijo evidenco zbranih podatkov o prodajalcu iz točke B oddelka II priloge V Direktive 2011/16/EU, evidenco zbranih podatkov o najetih nepremičninah iz točke E oddelka II priloge V Direktive 2011/16/EU in evidenco izvedenih ukrepov pri izvajanju postopkov dolžne skrbnosti iz točke C oddelka II priloge V Direktive 2011/16/EU ter evidenco vseh informacij, na katere se oprejo pri izvajanju postopkov dolžne skrbnosti in zahtev glede poročanja iz oddelkov II in III Priloge V Direktive 2011/16/EU. Evidence hranijo pet let po koncu poročevalnega obdobja, na katerega se nanašajo, na način iz 32. člena ZDavP-2.

# IZMENJAVA INFORMACIJ

ZDavP-2 določa, da pristojni organ z avtomatično izmenjavo pristojnemu organu države članice, v kateri je prodajalec, o katerem se poroča, rezident, kot je določeno na podlagi odstavka D oddelka II Priloge V Direktive 2011/16/EU, in – kadar prodajalec, o katerem se poroča, opravlja storitve najema nepremičnin – tudi pristojnemu organu države članice, v kateri se nahaja nepremičnina, sporoči naslednje podatke o vsakem prodajalcu, o katerem se poroča:

1. ime, naslov registriranega sedeža, davčno številko oziroma številko za davčne namene davčnega zavezanca poročevalskega operaterja platforme in po potrebi individualno identifikacijsko številko, dodeljeno na podlagi drugega odstavka 255.aj člena tega zakona, ter poslovno ime platforme, v zvezi s katero poročevalski operater platforme poroča;
2. ime in priimek prodajalca, o katerem se poroča, ki je posameznik, in naziv prodajalca, o katerem se poroča, ki je subjekt;
3. naslov;
4. davčno številko prodajalca, vključno z državo članico izdajateljico, če ta ne obstaja, pa kraj rojstva prodajalca, o katerem se poroča, ki je posameznik;
5. matično številko podjetja prodajalca, o katerem se poroča, ki je subjekt;
6. identifikacijsko številko za DDV prodajalca, o katerem se poroča, če je na voljo;
7. datum rojstva prodajalca, o katerem se poroča, ki je posameznik;
8. identifikator finančnega računa, na katerega se nadomestilo plača ali pripiše, če je na voljo poročevalskemu operaterju platforme in pristojni organ države članice, v kateri je prodajalec, o katerem se poroča, rezident v smislu odstavka D oddelka II Priloge V Direktive 2022/16/EU, ni uradno obvestil pristojnih organov vseh drugih držav članic, da ne namerava v ta namen uporabiti identifikatorja finančnega računa;
9. če se razlikuje od imena prodajalca, o katerem se poroča, poleg identifikatorja finančnega računa še ime imetnika finančnega računa, na katerega se nadomestilo plača ali pripiše, če je na voljo poročevalskemu operaterju platforme, in vse druge informacije za identifikacijo, ki so poročevalskemu operaterju platforme na voljo v zvezi z imetnikom tega računa;
10. vsako državo članico, v kateri je prodajalec, o katerem se poroča, rezident, kot je določeno na podlagi odstavka D oddelka II Priloge V Direktive 2011/16/EU;
11. skupno nadomestilo, plačano ali pripisano v vsakem četrtletju poročevalnega obdobja, in število zadevnih dejavnosti, za katere je bilo plačano ali pripisano;
12. vse pristojbine, provizije ali davke, ki jih poročevalski operater platforme zadrži ali zaračuna v vsakem četrtletju poročevalnega obdobja.

Če prodajalec, o katerem se poroča, opravlja storitve dajanja v najem nepremičnin, se sporočijo naslednje dodatne informacije:

1. naslov vsake oglaševane nepremičnine, ki je določen na podlagi postopkov iz odstavka E oddelka II Priloge V Direktive 2011/16/EU, in identifikacijski znak nepremičnine v katastru, če je na voljo;
2. skupni znesek nadomestila, plačanega ali pripisanega v vsakem četrtletju poročevalnega obdobja, in število zadevnih dejavnosti, posredovano v zvezi z vsako oglaševano nepremičnino;
3. če je na voljo, število dni, ko je bila vsaka oglaševana nepremičnina v poročevalnem obdobju dana v najem, in vrsto vsake oglaševane nepremičnine.

Sporočanje med pristojnimi organi se izvede v dveh mesecih po koncu poročevalnega obdobja, na katerega se nanaša obveznost poročanja poročevalskega operaterja platforme. Pristojni organi tako izvedejo prvo sporočanje do 29. februarja 2024 (za poročevalno obdobje 2023).

# NADZOR PRISTOJNEGA ORGANA IN SANKCIJE

## Nadzor pristojnega organa

Pravilnost izvajanja postopkov dolžne skrbnosti in zahtev glede poročanja, v skladu s III.Č poglavjem četrtega dela ZDavP-2, preverja FURS.

Če so sporočene informacije neresnične ali nepopolne, pristojni organ od poročevalskega operaterja platforme zahteva popravek poročila.

##  Davčni prekrški v zvezi s poročanjem operaterjev platform

V zakonu o davčnem postopku so opredeljeni tudi prekrški v zvezi z izvajanjem III.Č poglavja četrtega dela ZDavP-2, in sicer se z globo od 250 do 400 eurov kaznuje za prekršek posameznik, z globo od 800 do 10.000 eurov se kaznuje za prekršek samostojni podjetnik posameznik ali posameznik, ki samostojno opravlja dejavnost, z globo od 1.200 do 15.000 eurov se kaznuje za prekršek pravna oseba, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se za prekršek kaznuje z globo od 3.200 do 30.000 eurov, če:

1. ne izvaja postopkov dolžne skrbnosti glede zbiranja podatkov o prodajalcih in preverjanja prodajalcev v skladu z razdelkom 5;
2. pristojnemu organu ne sporoči predpisanih informacij iz razdelka 7;
3. ne poroča o nadomestilu kot je to določeno v razdelku 7;
4. pristojnemu organu ne sporoči informacij iz razdelka 7 v zvezi s poročevalnim obdobjem najpozneje 31. januarja leta, ki sledi koledarskemu letu, v katerem je prodajalec identificiran kot prodajalec, o katerem se poroča ali če ne sporoči, da ni identificiral prodajalcev, o katerih se poroča;
5. ne vodi evidence izvedenih ukrepov in vseh informacij, na katere se lahko opre pri izvajanju postopkov dolžne skrbnosti in zahtev glede poročanja iz oddelkov II in III Priloge V Direktive 2011/16/EU ali evidence ne hrani pet let po koncu poročevalnega obdobja, na katerega se nanašajo, kot je opredeljeno v razdelku 9;
6. na zahtevo pristojnega organa ne predloži popravka poročila ali v popravku poročila navede nepopolne ali neresnične informacije, kot je opredeljeno v razdelku 11.

Z globo v višini od 400 do 4.000 eurov se za navedene prekrške odstavka kaznuje tudi odgovorna oseba samostojnega podjetnika posameznika ali odgovorna oseba posameznika, ki samostojno opravlja dejavnost, z globo v višini od 600 do 4.000 eurov se za citirane prekrške kaznuje tudi odgovorna oseba pravne osebe, če pa se pravna oseba po zakonu, ki ureja gospodarske družbe, šteje za srednjo ali veliko gospodarsko družbo, pa se odgovorna oseba pravne osebe za prekrške iz prvega odstavka tega člena kaznuje z globo 800 do 4.000 eurov.

# DODATNE INFORMACIJE

## Kje so na voljo dodatne informacije?

Bistvene informacije in novosti glede DAC7 poročanja so na voljo na spletni strani FURS, na povezavi: [Izmenjava informacij, ki jih sporočajo operaterji platform (MRDP/DAC7](https://www.fu.gov.si/nadzor/podrocja/mednarodna_izmenjava/izmenjava_podatkov_ki_jih_sporocajo_operaterji_platform_dpi_model_rules/dac7/)).

Za dodatna vprašanja je na voljo e-poštni naslov: dac7.fu@gov.si.

1. Oglaševana nepremičnina pomeni vse nepremičninske enote na isti ulici in številki, ki so v lasti istega lastnika in jih na Platformi ponuja v najem isti Prodajalec. [↑](#footnote-ref-2)
2. V času izdaje tega dokumenta (november 2023) države članice EU ali Unija ne zagotavljajo elektronskih vmesnikov za preverjanje veljavnosti IŠD in/ali Identifikacijske številke za DDV. [↑](#footnote-ref-3)
3. Oglaševana nepremičnina pomeni vse nepremičninske enote na isti ulici in številki, ki so v lasti istega lastnika in jih na Platformi ponuja v najem isti Prodajalec. [↑](#footnote-ref-4)
4. V času izdaje tega dokumenta (November 2023) so vsi pristojni organi držav članic EU, razen Nemčije, sporočili, da nameravajo uporabiti identifikator finančnega računa. [↑](#footnote-ref-5)